Document ID: 32011R1238

IZVEDBENA UREDBA KOMISIJE (EU) št. 1238/2011
z dne 30. novembra 2011
o spremembi Izvedbene uredbe Komisije (EU) št. 372/2011 o določitvi količinske omejitve za izvoz izvenkvotnega sladkorja in izvenkvotne izoglukoze do konca tržnega leta 2011/2012
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 61(1)(d) v povezavi s členom 4 Uredbe,
ob upoštevanju naslednjega:
(1)
V skladu s točko (d) prvega odstavka člena 61 Uredbe (ES) št. 1234/2007 se lahko sladkor in izoglukoza, katerih proizvodnja v tržnem letu presega kvoto iz člena 56 navedene uredbe, izvozita le v okviru količinske omejitve, ki jo je treba določiti.
(2)
Podrobna izvedbena pravila za izvenkvotni izvoz, zlasti v zvezi z izdajo izvoznih dovoljenj, so določena v Uredbi Komisije (ES) št. 951/2006 z dne 30. junija 2006 o določitvi podrobnih pravil za izvajanje Uredbe Sveta (ES) št. 318/2006 glede trgovine s tretjimi državami v sektorju sladkorja (2). Vendar je treba zaradi morebitnih priložnosti na izvoznih trgih določiti količinske omejitve za tržna leta.
(3)
Za tržno leto 2011/2012 je bila z Izvedbeno uredbo Komisije (EU) št. 372/2011 (3) količinska omejitev izvoza izvenkvotnega sladkorja določena na 650 000 ton in izvenkvotne izoglukoze na 50 000 ton. Izvedbena uredba (EU) št. 372/2011 se bo uporabljala šele od 1. januarja 2012, zato se zahtevki za izvozna dovoljenja v zvezi s količinskimi omejitvami, ki jih določa navedena uredba, ne morejo vlagati pred navedenim datumom.
(4)
V skladu z najnovejšimi ocenami bi se lahko proizvodnja izvenkvotnega sladkorja v tržnem letu 2011/2012 znatno povečala zaradi odličnih vremenskih razmer in večjega območja setve. Proizvodnja izvenkvotnega sladkorja naj bi se povečala z 2 333 000 ton iz leta 2010/2011 na 4 920 000 ton v letu 2011/2012, zato je treba zagotoviti dodatne prodajne možnosti za izvenkvotni sladkor.
(5)
Z Uredbo Komisije (EU) št. 397/2010 z dne 7. maja 2010 o določitvi količinske omejitve za izvoz izvenkvotnega sladkorja in izvenkvotne izoglukoze do konca tržnega leta 2010/2011 (4) je bila količinska omejitev izvoza izvenkvotne izoglukoze na začetku določena na 50 000 ton. Zaradi močnega izvoznega povpraševanja je bila ta količina z Izvedbeno uredbo Komisije (EU) št. 852/2011 z dne 24. avgusta 2011 o spremembi Uredbe (EU) št. 397/2010 glede količinske omejitve za izvoz izvenkvotne izoglukoze do konca tržnega leta 2010/2011 povečana na 65 000 ton (5).
(6)
Glede na to, da zgornja meja STO za izvoz v tržnem letu 2011/2012 ni bila v celoti izkoriščena, je primerno povečati količinsko omejitev za izvoz izvenkvotnega sladkorja za 700 000 ton, da se lahko izkoristijo vse razpoložljive prodajne možnosti za proizvod. Ta ukrep bo odprl dodatne poslovne priložnosti za sektor sladkorja Unije. Podobno bi bilo treba na podlagi izkušenj v tržnem letu 2010/2011 za 20 000 ton povečati količinsko omejitev za izvoz izvenkvotne izoglukoze. Da bi lahko proizvajalci izvenkvotnega sladkorja in izoglukoze v Uniji izkoristili tržne priložnosti na svojih izvoznih trgih in imeli koristi od sedanjih visokih mednarodnih cen, je primerno, da se dajo povečane količine na voljo že pred 1. januarjem 2012. Zaradi zagotovitve dobrega upravljanja trga je treba zahtevke za dovoljenja za 700 000 ton dovoliti od 1. decembra 2011, zahtevke za dovoljenja za 650 000 ton pa šele 1. januarja 2012. Zato je treba za količino 700 000 ton predvideti odstopanje od Izvedbene uredbe Komisije (EU) 1010/2011 (6).
(7)
Izvedbeno Uredbo (EU) št. 372/2011 je zato treba ustrezno spremeniti.
(8)
Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Izvedbena uredba Sveta (ES) št. 372/2011 se spremeni:
1.
Člen 1 se spremeni:
(a)
odstavek 1 se nadomesti z naslednjim:
„1. Za tržno leto 2011/2012, ki traja od 1. oktobra 2011 do 30. septembra 2012, znaša količinska omejitev iz točke (d) prvega odstavka člena 61 Uredbe (ES) št. 1234/2007 za izvoz brez nadomestila izvenkvotnega belega sladkorja, ki spada pod oznako KN 1701 99, 1 350 000 ton. Ta količina se razčleni:
(a)
700 000 ton bo na voljo od 1. decembra 2011 in
(b)
650 000 ton bo na voljo od 1. januarja 2012.“;
(b)
doda se naslednji odstavek:
„3. Odstavek 3 člena 1 Izvedbene uredbe Komisije (EU) 1010/2011 (7) se ne uporablja za količino 700 000 ton, ki bo na voljo od 1. decembra 2011 v skladu z odstavkom 1 tega člena.
2.
Člen 2(1) se nadomesti z naslednjim:
„1. Za tržno leto 2011/12, ki traja od 1. oktobra 2011 do 30. septembra 2012, znaša količinska omejitev iz točke (d) prvega odstavka člena 61 Uredbe (ES) št. 1234/2007 za izvoz brez nadomestila izvenkvotne izoglukoze, ki spada pod oznake KN 1702 40 10, 1702 60 10 in 1702 90 30, 70 000 ton suhe snovi.“
3.
V členu 3 se drugi odstavek črta.
Člen 2
Ta uredba začne veljati na dan po objavi v Uradnem listu Evropske unije.
Uporablja se od 1. decembra 2011.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. novembra 2011

Labels: 7
3
17
4